Jerome David Salinger

Jerome David Salinger (* 1. január 1919, Manhattan, New York, USA – † 27. január 2010, Cornish, New Hampshire, USA) bol americký prozaik. 

Jeho najznámejším dielom je román Kto chytá v žite a poviedky o rodine Glassovcov. Ústredným motívom väčšiny Salingerových diel sú problémy dospievania, dosah vojny (u Seymoura Glassa) alebo iných traumatických udalostí (v prípade Holdena Caulfielda) na psychiku mladých mužov a ich vzťah k malým deťom (ako stelesneniu nevinnosti).

Salinger bol známy aj pre svoju samotársku povahu, od roku 1974 neposkytol žiadny rozhovor, neobjavoval sa na verejnosti a od roku 1965 nepublikoval žiadne ďalšie dielo.

 Životopis 
Narodil sa v Manhattane v New Yorku. Jeho otec Solomon bol americký žid (pracoval pre dovozcu mäsa a syra), jeho matka bola írska katolíčka. Salinger navštevoval verejnú školu West Side, deviaty a desiaty ročník strávil na súkromnej škole McBurney a potom ho rodičia vyslali na vojenskú akadémiu Valley Forge v Pensylvánii, ktorá sa stala základom pre prípravku v Pencey v Kto chytá v žite. Študoval na New York University, ale na jar štúdium ukončil a nejakú dobu pracoval na výletnej lodi. 

Na jeseň ho prehovorili, aby sa naučil biznis svojho otca, tak odišiel pracovať do firmy do Viedne, kde mal možnosť vylepšiť si svoju nemčinu a francúzštinu. Opustil Viedeň asi mesiac pred tým, ako Rakúsko pripadlo na jar 1938 Hitlerovi. Na jeseň nastúpil na Ursinus College v Pensylvánii, kde však vydržal len jeden semester. 

V roku 1939 navštevoval večerné kurzy tvorivého písania na Columbia University, kde bol jeho učiteľom dlhoročný editor časopisu Story, Whitt Burnett. Počas druhého semestra kurzov si Burnett všimol talent tohto mladého autora a na jar 1940 Salingerovi vyšla v Story prvá poviedka nazvaná „Mladí ľudia“, zaoberajúca sa niekoľkými ľuďmi bez životného cieľa.

Od roku 1963 žil vo svojom dome v Cornishi  New Hampshire, kde aj zomrel.

 Bibliografia 
 Knihy 
 Kto chytá v žite (1951), hlavnou postavou je Holden Caulfield
 Deväť poviedok (1953) 
 Deň ako stvorený pre banánové rybky (1948) Glassovci
 Úbohé členky Connecticutu (1948) Glassovci
 Tesne pred vojnou s Eskimákmi (1948)
 Smieško (1949)
 Pri loďke (1949) Glassovci
 Venované Esmé - s láskou a perfídnosťou (1950)
 Pôvab úst tvojich a očí zeleň (1951)
 Modré obdobie De Daumiera-Smitha (1952) 
 Teddy (1953) Theodore McArdle
 Franny a Zooey (1961)
 Franny (1955) Glassovci
 Zooey (1957) Glassovci
 Do výšok zdvíhajte krov, tesári a Seymour úvod (1963)
 Do výšok zdvíhajte krov, tesári  (1955) Glassovci
 Seymour úvod (1959) Glassovci

 Publikované príbehy 
 "Go See Eddie" (1940, znovu publikované v Fiction: Form & Experience, vydavateľ William M. Jones, 1969)
 "The Hang of It" (1941, znovu publikované v The Kit Book for Soldiers, Sailors and Marines, 1943)
 "The Long Debut of Lois Taggett" (1942, znovu publikované v Stories: The Fiction of the Forties, vydavateľ Whit Burnett, 1949)
 "A Boy in France" (1945,znovu publikované v Post Stories 1942-45, vydavateľ Ben Hibbs, 1946)
 "This Sandwich Has No Mayonnaise" (1945, znovu publikované v The Armchair Esquire, vydavateľ L. Rust Hills, 1959)
 "A Girl I Knew" (1948, znovu publikované v Best American Short Stories 1949, vydavateľ Martha Foley, 1949)
 "Slight Rebellion off Madison" (1946, znovu publikované v Wonderful Town: New York Stories from The New Yorker, vydavateľ David Remnick, 2000)

 Iné projekty 

 Externé odkazy 

 Biografia 


Kategória:Spisovatelia USA
Kategória:Spisovatelia židovského pôvodu
Kategória:Osobnosti z Manhattanu
Kategória:Osobnosti USA írskeho pôvodu
Kategória:Osobnosti USA židovského pôvodu